กู้สร้างบ้านประชารัฐดอกต่ำ
ออมสิน-ธอส. ปล่อยกู้สร้างบ้านประชารัฐ คิดดอกเบี้ย 4% วงเงิน 9,000 ล้านบาท สร้างบนที่ราชพัสดุ
5 พ.ค. 2559

ออมสิน-ธอส. ปล่อยกู้สร้างบ้านประชารัฐ คิดดอกเบี้ย 4% วงเงิน 9,000 ล้านบาท สร้างบนที่ราชพัสดุ
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์จัดพิธีลงนามบันทึกข้อตกลงกับธนาคารอาคารสงเคราะห์ (ธอส.) และธนาคารออมสิน ในการปล่อยกู้ให้ผู้ประกอบการที่สนใจพัฒนาโครงการในพื้นที่ราชพัสดุ วงเงิน 4,000 ล้านบาท อัตราดอกเบี้ยผ่อนปรน คือ 2 ปีแรกคิด 4% จากนั้นจะคิดอัตราดอกเบี้ยลอยตัวตามตลาด 
ทั้งนี้ การปล่อยกู้ดังกล่าวจะเป็นโครงการนำร่องในที่ราชพัสดุ 6 แปลง คือ ได้แก่ ใน กทม. 2 แปลง ที่ จ.เชียงใหม่ เชียงราย เพชรบุรี 2 แปลง มีวงเงิน 4,000 ล้านบาท โดยเตรียมเปิดให้ผู้ประกอบการติดต่อขอเอกสารได้ตั้งแต่วันที่ 4 พ.ค.-2 มิ.ย. 2559 จากนั้น 1 เดือนให้ยื่นรายละเอียดแผนก่อสร้างและวงเงินที่ต้องการเพื่อให้คณะกรรมการพิจารณา คาดว่าจะได้ผู้พัฒนาโครงการเดือน มิ.ย.-ก.ค. 2559 นี้ และใช้เวลาก่อสร้าง 1-2 ปี
สำหรับรูปแบบโครงการ กรณีที่ราชพัสดุใน กทม. ที่อยู่อาศัยที่สร้างเสร็จจะให้สิทธิเฉพาะข้าราชการ พนักงานหน่วยงานของรัฐ ที่มีเงินเดือนไม่เกิน 2 หมื่นบาท/เดือน เปิดให้เช่าระยะสั้นไม่เกิน 5 ปี ส่วนกรณที่โครงการอยู่ต่างจังหวัด จะเป็นโครงการให้เช่าระยะยาว สัญญาเช่านาน 30 ปี ผู้ประกอบการลงทุนก่อสร้างที่อยู่อาศัย เช่น บ้านแถว บ้านเดี่ยว อาคารชุดพักอาศัย เพื่อให้เจ้าหน้าที่รัฐและประชาชนมีที่อยู่อาศัยเป็นกรรมสิทธิ์ของตนเอง 
นอกจากนี้ กรมธนารักษ์ ได้เตรียมศึกษาพื้นที่ทำโครงการบ้านธนารักษ์ประชารัฐเพิ่มเติม จำนวน 4 แปลง คือ ที่ดินราชพัสดุแปลงหมายเลขทะเบียนที่ กท.2918 แขวงช่องนนทรี เขตยานนาวา กรุงเทพมหานคร เนื้อที่ประมาณ 2-1-98 ไร่ ที่ดินราชพัสดุแปลงหมายเลขทะเบียนที่ ปท.666 ต.บึงคำพร้อย อ.ลำลูกกา จ.ปทุมธานี เนื้อที่ประมาณ 7 ไร่ ที่ดินราชพัสดุแปลงหมายเลขทะเบียนที่ นย.287 ต.บึงคำพร้อย อ.ลำลูกกา จ.ปทุมธานี เนื้อที่ประมาณ 14-1-59 ไร่ และที่ดินราชพัสดุแปลงหมายเลขทะเบียนที่ ฉช.679 ต.บางแก้ว อ.เมือง จ.ฉะเชิงเทรา เนื้อที่ประมาณ 44-1-39 ไร่
นายฉัตรชัย ศิริไล กรรมการผู้จัดการ ธนาคารอาคารสงเคราะห์ ( ธอส. ) กล่าวว่า นอกจากปล่อยกู้ให้ผู้ประกอบการแล้ว ธอส.และ ธนาคารออมสิน ได้เตรียมวงเงินปล่อยกู้ให้ประชาชนที่สนใจกู้เพื่อสร้างบ้านในที่ราชพัสดุ รายละไม่เกิน 1 ล้านบาท แบ่งระหว่างออมสิน และ ธอส. แห่งละ 2,500 ล้านบาท รวม 5,000 ล้านบาท ดอกเบี้ยคงที่ 6 ปีแรก โดยปีที่ 1 ดอกเบี้ย 0% คิดเป็นค่าผ่อน 2,100 บาท/เดือน ปีที่ 2-3 คิดดอกเบี้ย 2% คิดเป็นค่าผ่อน 4,200 บาท/เดือน ปีที่ 4-6 คิดดอกเบี้ย 5 % คิดเป็นค่าผ่อน 6,900 บาท/เดือน จากนั้นดอกเบี้ยลอยตัว เฉลี่ยอยู่ที่ 6% รวมทั้งปล่อยกู้ซ่อมบ้านในที่ราชพัสดุอีก 5 แสนบาท/ราย คิดดอกเบี้ยเท่ากับกู้เพื่อสร้างบ้าน 
ภาพประกอบข่าว